Tämä on neliosaisen blogisarjan ensimmäinen osa.

Suomalainen eläinoikeuskeskustelu on käynyt voimakkailla kierroksilla sosiaalisessa mediassa nyt reilun viikon käsitellessään Häijäässä järjestettyä pienpetopyyntikilpailua. Jos olet törmännyt aiheeseen, on todennäköistä, että se on herättänyt voimakkaita tunteita. Jos et tiedä mistä on kysymys, tämän postauksen lopusta löytyy tiivistetty faktalaatikko tapahtuman toteutuksesta ja motivaatiosta. Huom. en ole vielä päässyt haastattelemaan tapahtuman järjestäjää, joten siltä osin kun puhun tapahtuman tausta-ajatuksesta, perustan mielipiteeni tapahtumassa olleiden kommentteihin ja tapahtuman järjestäneen Sakari Paunilan mediahaastatteluihin.

Tapahtuma näyttäytyy minulle someajan keskusteluiden arkkityyppisenä esimerkkinä siitä, kuinka vaikeaa monimutkaisista ja tunteita herättävistä aiheista on keskustella somen välityksellä. Taantuvien lintukantojen suojelu on asia, joka motivoi aivan koko luontoväkeä. Vaikka jaamme tämän yhteisen tavoitteen, tavat joilla se yritetään saavuttaa eroavat radikaalisti ja se saa meidät toistemme kurkkuun, vaikka meidän pitäisi kiireesti pystyä yhteistyöhän.

Koska näin on, ja koska väärinkäsityksillä on tapana repiä luontoväkeä entistä kauemmas toisistaan, tämä juttusarja sukeltaa aiheeseen pintaa syvemmälle. Tässä ensimmäisessä osassa käydään läpi ne tekijät, jotka todennäköisesti aiheuttivat voimakkaat reaktiot. Artikkelisarjan myöhemmissä osissa pureudun niihin yksityiskohtaisemmin. Tämän aloituksen tarkoituksena on löytää tunnereaktioiden alta oleellinen ja muodostaa tilanteen kuvaus, josta voimme kaikki olla ainakin riittävästi samaa meiltä. Jos tästä puuttuu jotain ilmeistä, joka ansaitsisi tulla käsitellyksi, jätä kommentti postaukseen Metsästä-kirjan facebookissa.

Inhimillisten reaktioiden alkulähteellä

Olen kahlannut viime päivät keskusteluryhmissä ja twitterissa tavoitteenani selvittää, mistä näin voimakas reaktio pienpetokilpailuun syntyi ja mikä osa esitetystä kritiikistä seisoo vahvalla perustalla, mikä ei. Esittelin tapahtuman teeman myös henkilökohtaisesti ystävälleni, joka ei metsästä, vahvistaakseni toistuvatko somekeskustelusta poimimani tärkeimmät huomiot. Keskustelu on kuunneltavista kokonaisuudessaan Metsästä-podcastissa.

Pipsa itse tiivisti ensireaktionsa kilpailusta kuullessaan näin: